मई महीने के 6 दिनों में वेस्टर्न डिस्टरबेंस ने दिखाया असर; अब तापमान जाएगा 40 के पार
Punjab Weather Forecast; Rain In Punjab | Temperature Rise पंजाब में मई महीने में अभी तक गर्मी देखने को नहीं मिली है। वेस्टर्न डिस्टरबेंस के चलते बार-बार मौसम बदल रहा है और तापमान में गिरावट देखने को मिल रही है।
पंजाब में मई महीने में अभी तक गर्मी देखने को नहीं मिली है। वेस्टर्न डिस्टरबेंस के चलते बार-बार मौसम बदल रहा है और तापमान में गिरावट देखने को मिल रही है। मौसम विभाग के आंकड़ों के अनुसार मई महीने के पहले 6 दिनों में पंजाब के अंदर सामान्य से 157% बारिश अधिक हो चुकी है, लेकिन अब आने वाले दिनों में गर्मी होने आसार बन रहे हैं।
मौसम विभाग के अनुसार बीते शनिवार-रविवार की रात भी पूरे पंजाब में जमकर बारिश हुई है। पंजाब के पठानकोट में बीते 24 घंटों में 10.2MM, गुरदासपुर में 9.6MM और अमृतसर में 6.8MM बारिश दर्ज की गई है।
इसके अलावा जालंधर में 2MM और लुधियाना में 1.8MM बारिश रिकॉर्ड हुई है। लेकिन सुबह से ही इन शहरों में दोबारा धूप खिल चुकी है। इसके साथ ही तकरीबन 40 किलोमीटर प्रति घंटे की रफ्तार से हवाएं भी चली हैं।
मौसम विभाग ने साफ किया है कि अब एक सप्ताह तक पंजाब में कहीं भी बारिश के आसार नहीं बन रहे हैं, लेकिन 14 मई के करीब दोबारा एक दो दिन बारिश के आसार बन रहे हैं। इस एक सप्ताह में पंजाब के अधिकतर शहरों का तापमान 40 से 41 डिग्री तक पहुंच सकता है। जबकि एक सप्ताह बाद बन रहे मौसम से दोबारा हल्की राहत मिलेगी।
पंजाब में 6 दिनों में 7.7MM हुई बारिश
मौसम विभाग के अनुसार पंजाब में बीते दिनों 7.7MM बारिश दर्ज की जा चुकी है। जबकि सामान्यता 6 दिनों में 3MM तक ही बारिश रिकॉर्ड होती है। फिलहाल बीती रात के बारिश के रिकॉर्ड को अभी इसमें नहीं जोड़ा गया है।
इस मई 'लू' से रहेगा बचाव
मौसम विभाग का कहना है कि इस साल वेस्टर्न डिस्टरबेंस से मौसम में बदलाव तेजी से देखने को मिल रहा है। मई महीने में जहां 'लू' की चेतावनी रहती है, वहीं इस साल मई महीने में लोगों को इससे राहत मिलेगी। इस साल मई महीने में जहां तापमान 45 डिग्री के करीब पहुंच जाता है, वहीं इस साल 40 से अधिक तापमान बहुत कम दिन तक रहेगा। जून महीने में गर्मी बढ़ सकती है।
राज्य के मुख्य शहरों का तापमान
अमृतसर - आज सुबह का न्यूनतम तापमान 18 डिग्री दर्ज किया गया। वहीं बीते 24 घंटों में 6.8MM बारिश दर्ज की गई। अधिकतम तापमान 38 डिग्री तक पहुंचने का अनुमान है।
जालंधर- न्यूनतम तापमान 17.9 डिग्री दर्ज किया गया, बीते 24 घंटों में 2MM बारिश हुई। अधिकतम तापमान 38 डिग्री तक पहुंचने का अनुमान है।
लुधियाना- न्यूनतम तापमान 18.2 डिग्री दर्ज किया गया, वहीं बारिश 1.8MM दर्ज हुई। तापमान 36 डिग्री के करीब रहने का अनुमान है।